***Įtraukiojo ugdymo įgyvendinimo Kaišiadorių rajono savivaldybėje 2022–2024 metų veiksmų plano ataskaita***

Kaišiadorių rajono savivaldybė, ruošdamasi įtraukiajam ugdymui, parengė Kaišiadorių rajono savivaldybėje 2022–2024 metų veiksmų planą (Kaišiadorių rajono savivaldybės administracijos Švietimo, kultūros ir sporto skyriaus vedėjo 2022 m. balandžio 5 d. įsakymas Nr. DS-ŠV-99), kurio tikslas - išplėtoti įtraukaus švietimo paslaugų ir aplinkos įvairovę bei išskleisti mokinių individualius gebėjimus.

Įtraukiojo ugdymo plane buvo numatyti uždaviniai:

1. Atlikti situacijos analizę apie įtraukiojo ugdymo įgyvendinimą Kaišiadorių rajono savivaldybės bendrojo ugdymo mokyklose;

2. Padėti pedagogams ir švietimo pagalbą teikiantiems darbuotojams pasirengti įtraukiojo ugdymo įgyvendinimui savivaldybės bendrojo ugdymo mokyklose;

3. Formuoti visuomenės teigiamą požiūrį į specialiųjų ugdymosi poreikių mokinius;

4. Didinti Švietimo pagalbos prieinamumą;

5. Steigti Metodinį centrą.

 Atliekant situacijos analizę apie įtraukiojo ugdymo įgyvendinimą Kaišiadorių rajono savivaldybės bendrojo ugdymo mokyklose buvo išsiaiškinta specialiųjų ugdymosi poreikių mokinių skaičius BUM (ŠVIS), skiriama ir teikiama švietimo pagalba, pagalbos mokiniui ir kitų specialistų poreikis ir skaičius (ŠVIS), valstybės ir savivaldybės finansuojamų etatų užpildymas, savivaldybės mokyklų aplinkos pritaikymas neįgaliesiems, mokinių, turinčių specialiųjų ugdymosi poreikių, dalyvaujančių neformaliajame ugdyme, skaičius NŠ: BUM, NVŠ ir FŠPU (proc.). Atliktos dvi apklausos - Pedagogų, tėvų, vaikų apklausa apie pagalbos situaciją ir paslaugų poreikį, siekiant sėkmingai įgyvendinti įtraukųjį ugdymą, Kaišiadorių rajono mokyklų mokinių apklausa „Ar patyrei patyčias mokykloje?“

 Įgyvendinant antrą uždavinį atlikta mokytojų, švietimo pagalbos specialistų apklausa apie kvalifikacijos tobulinimo poreikį. Apklausos rezultatų pagrindu parengta ir pradėta įgyvendinti ilgalaikės kvalifikacijos tobulinimo programa (mokyklų vadovams, mokytojams, mokytojų padėjėjams, švietimo pagalbos specialistams) „Įtraukiojo ugdymo iššūkiai: sėkmės, sunkumai ir jų įveika“. Mokytojai kolegialu mokymosi principu dalijosi gerąja darbo praktika ir kėlė kvalifikaciją dviejose teminėse grupėse: ,,Specialiųjų ugdymosi poreikių mokiniai neformaliajame ugdyme“ ir ,,Švietimo pagalbos specialistų veikla“), patvirtintas Kaišiadorių rajono savivaldybės mokytojų ir švietimo pagalbos specialistų studijų dalinio finansavimo 2022–2024 m. tvarkos aprašas (Kaišiadorių rajono savivaldybės administracijos direktoriaus 2022 m. gegužės 4 d. įsakymas Nr. V1E-608) – skirtas dalinis studijų finansavimas iš viso 4 mokytojams, iš kurių 2 mokytojai planuoja įgyti švietimo pagalbos specialisto kvalifikaciją). Edukaciniame banke pradėti kaupti efektyvūs mokymosi metodai ir priemonės. Kaišiadorių šv. Faustinos mokyklos-daugiafunkcio centro specialistai dalijosi gerąja patirtimi su rajono pedagogais, tėvais.

Formuojant visuomenės teigiamą požiūrį į specialiųjų ugdymosi poreikių mokinius patvirtintas 2022–2023 mokslo metų Kaišiadorių rajono savivaldybės švietimo įstaigų bendrų renginių / veiklų, organizuojamų kartu su šv. Faustinos mokyklos-daugiafunkcio centro mokiniais, planas (Kaišiadorių rajono savivaldybės administracijos Švietimo, kultūros ir sporto skyriaus vedėjo 2022 m. spalio 4 d. įsakymas Nr. DS-ŠV-344), įvyko keturi renginiai.

Įgyvendinant ketvirtą uždavinį atlikta pagalbos priemonių taikomų mokiniams, patiriantiems mokymosi sunkumų, analizė. Parengtas koordinuotai teikiamų švietimo pagalbos, socialinės ir sveikatos priežiūros paslaugų organizavimo savivaldybėje algoritmas.

Lietuvos Respublikos švietimo, mokslo ir sporto ministerija paskelbusi atranką dėl Lietuvos specialiųjų mokyklų pertvarkymo į Regioninius centrus. Kaišiadorių rajono savivaldybė pateikė paraišką dėl Kaišiadorių šv. Faustinos mokyklos-daugiafunkcio centro dalyvavimo atrankoje, pretenduojant tapti Regioniniu specialiojo ugdymo centru. Prieš teikiant paraišką vyko paruošiamieji darbai - šv. Faustinos mokykla-daugiafunkcis centras bendradarbiavo su respublikiniais specialiojo ugdymo centrais, įsigijo metodikas, šios mokyklos specialistai rajono pedagogų bendruomenei teikė metodines konsultacijas.

Gauti duomenys apibendrinti, išanalizuoti. Apklausų išvados, gautų duomenų analizė panaudota planuojant 2023 m. veiklas įtraukiojo ugdymo klausimais Kaišiadorių rajono savivaldybėje. Situacijos analizė pristatyta švietimo bendruomenei tarptautinės konferencijos „Įtrauktis - teisė būti kartu“ metu.